TISCOAM ออกทริกเกอร์ฟันด์หุ้นไทย ตั้งเป้าเลิกโครงการใน 5 เดือน
TISCOAM ออกทริกเกอร์ฟันด์หุ้นไทย ตั้งเป้าเลิกมากกว่าหรือเท่ากับ 10.50 บาท/หน่วยภายในระยะเวลา 5 เดือน
17 ต.ค. 2561

นายสาห์รัช ชัฎสุวรรณ ผู้อำนวยการสายการตลาด บลจ.ทิสโก้ (TISCOAM) เปิดเผยว่า บลจ.ทิสโก้ เสนอขาย กองทุนเปิด ทิสโก้ ไทย อิควิตี้ ทริกเกอร์ 5M#3 (TEQT5M3) ความเสี่ยงระดับ 6 (ความเสี่ยงสูง) ตั้งเป้าหมายเลิกโครงการเมื่อหน่วยลงทุนมีมูลค่ามากกว่าหรือเท่ากับ 10.50 บาท/หน่วยภายในระยะเวลา 5 เดือน
โดยเปิดเสนอขายครั้งแรกตั้งแต่วันนี้ถึงวันที่ 17 ต.ค.61 หลังมองว่าดัชนีหุ้นไทยมีโอกาสจะไปถึงระดับเป้าหมายที่ 1,790 จุดได้ภายในสิ้นปีนี้จากปัจจัยหนุนในประเทศ ซึ่งโอกาสที่ดัชนีปรับลดลงช่วงนี้จึงเป็นโอกาสในการเข้าลงทุน
ทั้งนี้ ในช่วงที่ผ่านมาดัชนีหุ้นไทยปรับตัวลงตามตลาดหุ้นอื่น ๆ ทั่วโลก สาเหตุหลักมาจากนักลงทุนกังวลว่าธนาคารกลางสหรัฐ (เฟด) จะปรับอัตราดอกเบี้ยนโยบายขึ้นอย่างต่อเนื่อง หลังตัวเลขเศรษฐกิจสหรัฐฯ ประกาศออกมาดี ประกอบกับเมื่อวันที่ 11 ต.ค.61 ตลาดหุ้นสหรัฐฯ ปรับลงแรงที่สุดนับตั้งแต่เดือน ก.พ.61 นำโดยหุ้นกลุ่มเทคโนโลยีที่ปรับลงแรงกว่า 5% หลังก่อนหน้านี้ราคาปรับขึ้นมาโดยตลอด
นอกจากนี้ ยังมีความกังวลเรื่องอัตราผลตอบแทนพันธบัตร (Bond Yield) อายุ 10 ปี ของสหรัฐฯ ที่ปรับตัวเพิ่มขึ้นมาอยู่ที่ระดับ 3.23% ถือเป็นระดับที่สูงสุดในรอบ 7 ปี ส่งผลให้มูลค่าหุ้นทั่วโลกถูกกดดัน
อย่างไรก็ตาม จะสังเกตได้ว่าปัจจัยที่ทำให้หุ้นไทยปรับตัวลดลงในครั้งนี้ล้วนแต่เป็นปัจจัยภายนอกประเทศ แต่ในระยะยาว บลจ.ทิสโก้ มองว่าตลาดหุ้นไทยยังมีแนวโน้มที่ดีจากปัจจัยบวกในประเทศที่รออยู่
“บลจ.ทิสโก้มองว่า ในระยะข้างหน้าตลาดหุ้นไทยยังมีข่าวดีและมีปัจจัยบวกรออยู่อีกมาก เช่น เศรษฐกิจไทยในปี 61 น่าจะเติบโตได้ดีในระดับประมาณ 4.5% อัตราดอกเบี้ยยังคงอยู่ในระดับที่ไม่สูงมาก แม้ว่าธปท.จะมีแนวโน้มเริ่มปรับดอกเบี้ยขึ้นบ้างก็ตาม การเลือกตั้งที่มีความชัดเจนมากขึ้น และยังมีเม็ดเงินจากกองทุนรวมหุ้นระยะยาว (LTF) และ กองทุนรวมเพื่อการเลี้ยงชีพ (RMF) ที่จะช่วยหนุนดัชนีในช่วงที่เหลือของปี ซึ่งปัจจัยบวกทั้งหมดนี้จะทำให้ดัชนีค่อย ๆ ปรับขึ้น โดยบลจ.ทิสโก้คาดว่าภายในสิ้นปีนี้ดัชนีหุ้นไทยมีโอกาสจะไปที่ระดับเป้าหมายที่ 1,790 จุดได้”นายสาห์รัช กล่าว
โดยกองทุน TEQT5M3 เน้นลงทุนในหุ้นสามัญของบริษัทจดทะเบียนในตลาดหลักทรัพย์แห่งประเทศไทย และ/หรือตลาดหลักทรัพย์เอ็ม เอ ไอ (mai) ที่มีปัจจัยพื้นฐานดี มีความมั่นคง มีแนวโน้มการเจริญเติบโตทางธุรกิจ โดยเฉลี่ยในรอบปีบัญชีไม่น้อยกว่า 80% ของมูลค่าทรัพย์สินสุทธิของกองทุน ดัชนีชี้วัดของกองทุนนี้ คือ ดัชนีผลตอบแทนรวมตลาดหลักทรัพย์แห่งประเทศไทย (SET TRI)  มีมูลค่าโครงการ  2,000 ล้านบาท
สำหรับการกำหนดเป้าหมายของกองทุน ไม่ใช่การรับประกันผลตอบแทนของกองทุน ผู้ลงทุนไม่สามารถขายคืนหน่วยยทุนได้ในช่วงระยะเวลา 5 เดือนแรก ดังนั้น หากมีปัจจัยลบที่ส่งผลกระทบต่อการลงทุนผู้ลงทุนอาจสูญเสียเงินลงทุนจำนวนมาก และเป้าหมายดังกล่าวเป็นเป้าหมายก่อนหักค่าใช้จ่ายที่เกิดขึ้นจริง